CELEX: 32021D2321
Language: fi
Date: 2021-12-10 00:00:00
Title: Euroopan keskuspankin päätös (EU) 2021/2321, annettu 10 päivänä joulukuuta 2021, unionin kulkuluvan myöntämistä Euroopan keskuspankin alaisuudessa oleville hakijoille koskeviin päätöksiin liittyvästä toimivallan siirrosta (EKP/2021/55)

29.12.2021   
               
               
                  FI
               
               
                  Euroopan unionin virallinen lehti
               
               
                  L 467/1
               
            
         EUROOPAN KESKUSPANKIN PÄÄTÖS (EU) 2021/2321,
         annettu 10 päivänä joulukuuta 2021,
         unionin kulkuluvan myöntämistä Euroopan keskuspankin alaisuudessa oleville hakijoille koskeviin päätöksiin liittyvästä toimivallan siirrosta (EKP/2021/55)
         
         EUROOPAN KESKUSPANKIN PUHEENJOHTAJA, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan unionin erioikeuksista ja vapauksista tehdyn pöytäkirjan (N:o 7) ja erityisesti sen 6 artiklan,
         sekä katsoo seuraavaa:
         
                     (1)
                  
                  
                     Euroopan keskuspankki (EKP) hyväksyy unionin kulkulupien myöntämisen EKP:n henkilöstölle, EKP:n lyhytaikaisille sopimussuhteisille työntekijöille ja heidän perheenjäsenilleen. Jäsenvaltioiden olisi tunnustettava unionin kulkulupa päteväksi matkustusasiakirjaksi.
                  
               
                     (2)
                  
                  
                     Koska toimivalta myöntää unionin kulkulupia annetaan unionin toimielinten puheenjohtajille, tämä tarkoittaa, että EKP:n tapauksessa toimivalta on EKP:n puheenjohtajalla.
                  
               
                     (3)
                  
                  
                     Neuvoston asetuksessa (EU) N:o 1417/2013 (1) vahvistetaan yhteinen muoto unionin kulkuluvan myöntämistä varten. Vuodesta 2015 lähtien unionin kulkuluvat on myönnetty sähköisinä matkustusasiakirjoina keskitetyssä menettelyssä, jossa komissio toimii muiden unionin toimielinten keskitettynä yhteyspisteenä unionin kulkulupajärjestelmän täytäntöönpanosta tehtyjen palvelutasosopimusten mukaisesti.
                  
               
                     (4)
                  
                  
                     Kun otetaan huomioon EKP:n henkilöstöä, EKP:n lyhytaikaisia työsopimussuhteisia työntekijöitä ja heidän perheenjäseniään koskevien unionin kulkulupien myöntämiseen liittyvien pyyntöjen määrä, toimivalta niiden myöntämiseen olisi siirrettävä EKP:n palvelujohtajalle ja tarvittaessa edelleen EKP:n operatiiviselle tasolle,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Määritelmät
            Tässä päätöksessä tarkoitetaan
            
                        1.
                     
                     
                        ’unionin kulkuluvalla’ Euroopan unionin erioikeuksista ja vapauksista tehdyn pöytäkirjan (N:o 7) 6 artiklassa tarkoitettua suojattua matkustusasiakirjaa;
                     
                  
                        2.
                     
                     
                        ’EKP:n hakijalla’ a) EKP:n palvelussuhteen ehtojen 1 artiklassa määriteltyä EKP:n henkilöstön jäsentä; b) EKP:n lyhytaikaisten työsopimusten ehtojen 1 artiklassa määriteltyä lyhytaikaista työsopimussuhteista työntekijää; ja c) tällaisen henkilöstön jäsenen tai lyhytaikaisen työsopimussuhteisen työntekijän perheenjäsentä.
                     
                  
         
            2 artikla
            Toimivallan siirto ja edelleensiirto
            
               1.   EKP:n puheenjohtaja siirtää tällä päätöksellä EKP:n palvelujohtajalle valtuudet myöntää unionin kulkulupia EKP:n hakijoille.
            
            
               2.   EKP:n puheenjohtaja valtuuttaa tällä päätöksellä EKP:n palvelujohtajan siirtämään edelleen hallintopalvelujen pääosaston johtajalle ja tämän poissa ollessa hallinto-osaston johtajalle valtuudet myöntää unionin kulkulupia EKP:n hakijoille.
            
            
               3.   Päätös unionin kulkuluvan myöntämisestä EKP:n hakijalle annetaan toimivallan siirron tai edelleensiirron nojalla ainoastaan, jos 3 artiklassa säädetyt edellytykset tätä varten täyttyvät.
            
            
               4.   Hallintopalvelujen pääosasto ilmoittaa vuosittain puheenjohtajalle tässä artiklassa säädetyn toimivallan siirron nojalla tehdyistä päätöksistä.
            
         
         
            3 artikla
            Toimivallan siirron tai edelleensiirron nojalla tehtävien unionin kulkulupapäätösten hyväksymisperusteet
            
               1.   Päätös unionin kulkuluvan myöntämisestä EKP:n hakijalle voidaan tehdä toimivallan siirron tai edelleensiirron nojalla ainoastaan, jos unionin kulkuluvan myöntäminen perustuu tehtävään liittyviin intresseihin ja hyvään liiketoiminnalliseen syyhyn, erityisesti toistuviin liikematkoihin, säännölliseen työntekopaikkaan Frankfurt am Mainin ulkopuolella tai EKP:n ulkopuoliseen työkomennukseen.
            
            
               2.   Unionin kulkuluvan myöntäminen EKP:n henkilöstön jäsenen tai EKP:n lyhytaikaisen työsopimussuhteisen työntekijän perheenjäsenelle on mahdollista ainoastaan poikkeuksellisissa olosuhteissa ja ainoastaan, jos se on unionin edun mukaista. Jos kyseessä on pitkäaikainen oleskelu unionin ulkopuolella, pitkäaikainen työkomennus mukaan luettuna, unionin kulkulupa myönnetään yksinomaan tehtävien turvallista ja asianmukaista suorittamista varten, jos se on perusteltua poikkeuksellisten olosuhteiden johdosta tai sen vuoksi, että kansallisten passien tai matkustusasiakirjojen käyttäminen on mahdotonta, ja erityisesti jos se on tarpeen matkustamista ja asianmukaista ilmoittamista ja oleskelua varten kolmannessa maassa. Perheenjäsenelle myönnetyn unionin kulkuluvan voimassaoloaika ei saa koskaan ylittää henkilöstön jäsenen tai lyhytaikaisen työsopimussuhteisen työntekijän unionin kulkuluvan voimassaoloaikaa.
            
         
         
            4 artikla
            Voimaantulo
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Frankfurt am Mainissa 10 päivänä joulukuuta 2021.
            
               
                  EKP:n puheenjohtaja
               
               Christine LAGARDE
            
         
         
            (1)  Neuvoston asetus (EU) N:o 1417/2013, annettu 17 päivänä joulukuuta 2013, Euroopan unionin myöntämien kulkulupien muodosta (EVVK L 353, 28.12.2013, s. 26).